李将军行
王沂 (Yuan)
陇西将军年少时，雕弓锦带生光辉。卷旂夜斫楼兰帐，赤鞍昼截双雕飞。曾经百馀战，屡出九重围。横行辽水上，杀敌榆关归。戍楼雾暗烽火灭，沙场雪深救兵绝。人渴斧冰饮，马寒抱鞍歇。汉月冻欲死，北风利如切。鱼肠宝刀断，燕尾蝥弧裂。归来蓝田空白首，铁衣换饮新丰酒。酒酣射石没金镞，梦里鸣笳杂刁斗。昔时偏裨皆奏功，侯印佩出甘泉宫。客来问著塞垣事，时时撚箭送飞鸿。西方太白光堕地，中夜悲歌增意气。汉家定起李轻车，未用先诛霸陵尉。